CELEX: 
Language: hr
Date: 2017-05-18 00:00:00
Title: PROVEDBENA UREDBA KOMISIJE (EU) …/... o izmjeni Uredbe (EZ) br. 889/2008 u pogledu hrane za životinje za određene životinje iz ekološke akvakulture

PROVEDBENA UREDBA KOMISIJE (EU) …/...
            
            
               оd 17.5.2017.
            
            
               o izmjeni Uredbe (EZ) br. 889/2008 u pogledu hrane za životinje za određene životinje iz ekološke akvakulture
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91
                  1
               , a posebno njezin članak 15. stavak 2. i članak 16. stavak 1.,
            
            
               budući da:
            
            
               (1)Uredbom (EZ) br. 834/2007 utvrđeni su osnovni zahtjevi za ekološku proizvodnju životinja iz akvakulture, uključujući zahtjeve povezane s hranom za životinje. Detaljna pravila za provedbu tih zahtjeva utvrđena su Uredbom Komisije (EZ) br. 889/2008
                  2
               .
            
            
               (2)U skladu s člankom 15. stavkom 1. točkom (d) podtočkom i. Uredbe (EZ) br. 834/2007 ribe i rakovi moraju se hraniti hranom koja ispunjava njihove prehrambene potrebe u različitim fazama razvoja.
            
            
               (3)U članku 25.l Uredbe (EZ) br. 889/2008 utvrđena su posebna pravila za hranu za određene životinje iz akvakulture navedene u odjeljcima 6., 7. i 9. Priloga XIII.a toj Uredbi. Cilj je pravila utvrđenih u tom članku davanje prednosti prirodno dostupnoj hrani, ako je dostupna.
            
            
               (4)U skladu s člankom 25.l stavkom 1. Uredbe (EZ) br. 889/2008 predmetne životinje moraju se hraniti hranom koja je prirodno dostupna u ribnjacima i jezerima. Člankom 25.l. stavkom 2. te Uredbe dopušta se upotreba ekološke hrane biljnog podrijetla ili morskih algi ako izvori prirodne hrane nisu dostupni u dovoljnim količinama. U članku 25.l. stavku 3. točkama (a) i (b) te Uredbe utvrđeni su najveći dopušteni postotci ribljeg brašna i ribljeg ulja koje smiju sadržavati obrok za somove i obrok za kozice ako se dopunjuje prirodna hrana.
            
            
               (5)U fazi mrijesta prirodna hrana dostupna je u ograničenim količinama ili uopće nije dostupna. Države članice upozorile su Komisiju da će zbog pravila o hranidbi kozica mekušaca, a posebno velikih tigrastih kozica (Penaeus monodon), utvrđenih u članku 25.l. stavku 3. točki (b) Uredbe (EZ) br. 889/2008 doći do pothranjenosti i povećane smrtnosti ako se budu primjenjivala na mlađ u mrjestilištima.
            
            
               (6)U skladu s člankom 25.l stavkom 1. Uredbe (EZ) br. 889/2008 predmetne životinje moraju se hraniti hranom koja je prirodno dostupna u ribnjacima i jezerima. Pravilo utvrđeno u tom članku trebalo bi se odnositi samo na faze rasta, kad se životinje drže u ribnjacima i jezerima, a ne i na mrjestilišta, gdje nema dovoljno prirodno dostupne hrane. To je posebno bitno od 31. prosinca 2016. jer se otad, u skladu s člankom 25.e stavkom 3. Uredbe (EZ) br. 889/2008, riblja mlađ uzgojena u neekološkim uvjetima upravljanja više ne smije uvoditi u ekološka gospodarstva. Do tog datuma bilo je dopušteno uvesti određeni udio neekološke mlađi u ekološko gospodarstvo nakon razdoblja mrijesta u neekološkim uvjetima upravljanja.
            
            
               (7)Nadalje, stručna skupina za tehničko savjetovanje o ekološkoj proizvodnji (EGTOP), uspostavljena Odlukom Komisije (EZ) br. 2009/427
                  3
               , potvrdila je da su posebna pravila iz članka 25.l stavka 3. točaka (a) i (b) Uredbe (EZ) br. 889/2008 prikladna samo za faze rasta.
                  4
                EGTOP smatra da se ograničenjima u pogledu ribljeg brašna i ribljeg ulja utvrđenima u tom članku onemogućuje zadovoljavanje prehrambenih potreba životinja tijekom ranih faza života, dok se nalaze u mrjestilištu.
            
            
               (8)Komisija je utvrdila da je potrebno izmijeniti pravila o hrani za životinje za određene životinje iz akvakulture tako što će se pojasniti da se ta pravila primjenjuju samo na faze rasta. Pri donošenju tog zaključka Komisija je uzela u obzir zahtjev da se prehrambene potrebe životinja moraju ispuniti u različitim fazama razvoja kako je utvrđeno u članku 15. stavku 1. točki (d) podtočki i. Uredbe (EZ) br. 834/2007, cilj članka 25.l Uredbe (EZ) br. 889/2008 u pogledu davanja prednosti prirodno dostupnoj hrani ako je dostupna, te mišljenje EGTOP-a. 
            
            
               (9)Uredbu (EZ) br. 889/2008 trebalo bi stoga na odgovarajući način izmijeniti.
            
            
               (10)Mjere predviđene ovom uredbom u skladu su s mišljenjem Odbora za ekološku proizvodnju,
            
            
               DONIJELA JE OVU UREDBU:
            
         
         
            
               Članak 1.
            
            
               Uredba (EZ) br. 889/2008 mijenja se kako slijedi:
            
            
               U članku 25.l stavak 1. zamjenjuje se sljedećim:
            
            
            
               „1. U fazama rasta životinje iz akvakulture navedene u Prilogu XIII.a odjeljcima 6., 7. i 9. moraju se hraniti hranom koja je prirodno dostupna u ribnjacima i jezerima.”
            
            
               Članak 2.
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 17.5.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  SL L 189, 20.7.2007, str. 1.
               
               
                  
                     (2)
                  Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18.9.2008., str. 1.).
               
               
                  
                     (3)
                  Odluka Komisije (EZ) br. 2009/427 od 3. lipnja 2009. o osnivanju stručne skupine za tehničko savjetovanje o ekološkoj proizvodnji (SL L 139, 5.6.2009., str. 29.).
               
               
                  
                     (4)
                  Završno izvješće: http://ec.europa.eu/agriculture/organic/sites/orgfarming/files/final_report_egtop_on_aquaculture_part-c_en.pdf.